
I. REPERE ISTORICE

 

Uniunea interparlamentară este organizaţia mondială a parlamentelor statelor suverane.

În acest sens, ea reprezintă cea mai cuprinzătoare organizaţie politică a lumii, având ca obiectiv fundamental constanta şi susţinuta promovare a păcii şi a colaborării între statele lumii.

Uniunea interparlamentară (UIP) reprezintă punctul de convergenţă a dialogului parlamentar la scară mondială în scopul edificării unor instituţii reprezentative.

Uniunea interparlamentară reuneşte reprezentanţii parlamentelor naţionale din cele cinci continente, ceea ce face din această Uniune un veritabil forum parlamentar la scară mondială, forum căruia îi sunt supuse permanent spre atenţie probleme politice de o deosebită importanţă, ca şi chestiuni economice, sociale şi culturale de maximă actualitate şi importanţă internaţională.

Membrii Uniunii interparlamentare supun atenţiei parlamentelor lor naţionale, ca şi guvernelor lor, recomandările UIP şi urmăresc implementarea măsurilor corespunzătoare. Ca o consecinţă directă, trebuie menţionate o serie de măsuri de politică legislativă sau de natură economică care au fost adoptate la nivel mondial.

UIP a fost constituită în anul 1889. În alcătuirea sa intră actualmente reprezentanţi ai parlamentelor a 140 de state.

Al doilea război mondial a marcat transformarea UIP dintr-o asociaţie preponderent a parlamentarilor individuali într-o adevărată uniune a parlamentelor naţionale, ceea ce face din UIP o organizaţie de largă deschidere şi vocaţie internaţională.

Ideea reunirii membrilor diverselor parlamente naţionale, având ca obiectiv comun efortul depus pentru cauza păcii şi a solidarităţii internaţionale, datează practic din ultimul sfert al veacului trecut. Între 1830 şi 1840 englezi şi americani iubitori de pace discutaseră deja despre crearea unui Congres al Naţiunilor, dar aşa-numitul Plan american avea o altă semnificaţie. Se avea în vedere organizarea periodică a unor congrese la care delegaţi oficiali ai guvernelor urmau să fie împuterniciţi pentru elaborarea legislaţiei internaţionale, legislaţie esenţială pentru activitatea unei Curţi Internaţionale.

Foarte diferită era schema prin care membrii parlamentelor din diferite ţări urmau să lucreze împreună în serviciul păcii şi colaborării internaţionale. Acţiunea parlamentară avea un scop mai larg şi o recunoaştere şi publicitate mai largă decât a guvernelor.

Planul fondării UIP pare să se fi conturat pentru început în jurul anului 1870. Războiul franco-german a făcut să se nască această idee în mintea deputatului austriac, baronul de Walterskirchen.

La puţin timp, în 1872, arbitrajul dintre S.U.A. şi Marea Britanie a generat o mişcare generală în lumea parlamentară în favoarea unor tratate permanente privind arbitrajul, sau cel puţin de introducere a unei clauze de arbitraj în tratate de comerţ. Primul pas în acest sens a fost făcut în Camera Comunelor, în 1873.

În anii următori, asemenea paşi au fost întreprinşi şi de Congresul american şi de mai multe Parlamente europene, în particular de cele italian, olandez, danez, suedez şi belgian.

A apărut ideea necesităţii unei cooperări parlamentare în favoarea arbitrajului internaţional şi a păcii. Planul a fost discutat şi la Congresul din timpul expoziţiei de la Paris din 1878.

Aceste planuri şi discuţii nu au avut însă consecinţe practice directe asupra formării UIP.

Fondarea UIP este rodul muncii lui William Randal Cremer, membru al Camerei Comunelor şi al activei cooperări a deputatului francez Frédéric Passy.

Ideea lui Cremer a fost să stabilească un tratat de arbitraj între cele două ramuri anglo-saxone, de o parte şi de alta a Atlanticului.

Prima Conferinţă interparlamentară propriu-zisă a avut loc la Paris, în timpul Expoziţiei mondiale din 1889. Întâlnirea avea un caracter cu adevărat internaţional, fiind prezenţi 96 de parlamentari (55 francezi, 30 britanici, 5 italieni şi câte unul belgian, danez, maghiar, spaniol, american, liberian).

În cristalizarea Uniunii s-a trecut de la Comitetele interparlamentare din fiecare ţară la Grupurile naţionale, iar la Conferinţa de la Roma din 1891 s-a discutat înfiinţarea unui Birou central şi a unui secretariat provincial.

O Organizaţie permanentă a fost instituită abia în anul 1892, la Conferinţa de la Berna. S-a înfiinţat Biroul interparlamentar care urma să funcţioneze ca Birou central al Uniunii. Administraţia urma să fie asigurată de către membrii elveţieni ai Comitetului.

Până la primul război mondial, participarea la Conferinţe era din ce în ce mai numeroasă, iar grupurile cuprindeau un număr tot mai mare de membri. S-au format grupuri în toate statele europene. Până în anul 1904, anumiţi membri ai Congresului american au participat, individual, la Conferinţe. În 

acelaşi an s-a format şi un Grup american. Un grup japonez s-a constituit în 1910, iar în 1912 Canada şi Australia s-au alăturat Uniunii. În anul 1914 Uniunea cuprindea deja 24 de Grupuri naţionale, incluzând circa 3500 de membri.

Uniunea s-a numit iniţial Conferinţa interparlamentară pentru arbitraj internaţional.

La Berna, în 1892, când şi-a definit prima oară obiectul de activitate, s-a făcut următoarea declaraţie: "Conferinţa interparlamentară pentru arbitraj internaţional este un organ alcătuit din grupuri de membri ai parlamentelor constituite sau care urmează a fi constituite, care urmează să primească recunoaştere în statele din care provin, fie prin legislaţie obişnuită, fie prin tratate internaţionale speciale, potrivit principiului că orice conflict între statele membre trebuie supus unui Tribunal de arbitraj şi, de asemenea cu scopul discutării altor probleme internaţionale de interes general, probleme legate de ideea de arbitraj".

Prin întreaga sa activitate, UIP poate fi considerată pionierul înfiinţării Ligii Naţiunilor.

Uniunea interparlamentară a contribuit şi la crearea a ceea ce astăzi este Curtea permanentă de arbitraj de la Haga. 

România este membră a UIP începând din anul 1891, găzduind reuniuni internaţionale ale UIP atât în 1931, 1974, cât şi în 1995.

În perioada 9-14 octombrie 1995 s-a desfăşurat la Bucureşti cea de-a 94-a Conferinţă a Uniunii interparlamentare, demn de reţinut fiind şi faptul că a fost prima reuniune organizată într-o ţară aflată în tranziţie. La această conferinţă au participat 118 delegaţii naţionale, reunind peste 1200 de participanţi, 570 dintre aceştia reprezentând parlamentari, 35 preşedinţi de parlamente şi 37 de secretari generali de parlamente.

 

  

II. PREVEDERI ALE STATUTULUI UNIUNII

INTERPARLAMENTARE

 

Statutul UIP conţine prevederi referitoare la:

1. natura, obiectivele şi alcătuirea UIP;

2. organele UIP:

a. Conferinţa interparlamentară

b. Consiliul interparlamentar

c. Comitetul executiv

d. Secretariatul Uniunii

1. Asociaţia Secretarilor generali ai parlamentelor;

2. modificarea statutului.

1. Natura, obiectivele şi alcătuirea Uniunii interparlamentare

În ceea ce priveşte natura, obiectivele şi alcătuirea Uniunii, este de remarcat faptul că, în calitate de organizaţie internaţională care reuneşte reprezentanţii Parlamentelor din statele suverane, şi ca punct de convergenţă interparlamentar la scară mondială începând încă din 1889, UIP desfăşoară acţiuni în vederea realizării păcii şi cooperării între popoare, ca şi în vederea afirmării instituţiilor reprezentative.

În acest scop, Uniunea:

a. favorizează contactele, coordonarea şi schimbul de experienţă între Parlamentele şi parlamentarii din toate ţările;

b. analizează probleme de interes internaţional şi se pronunţă în privinţa lor cu scopul de a determina o acţiune a Parlamentelor şi a membrilor acestora;

c. contribuie la apărarea şi la promovarea drepturilor persoanei, drepturi care au o deschidere universală şi a căror respectare reprezintă un factor esenţial al democraţiei parlamentare, cât şi al dezvoltării;

d. contribuie la o mai bună cunoaştere a funcţionării instituţiilor reprezentative şi la întărirea şi dezvoltarea mijloacelor lor de acţiune.

UIP împărtăşeşte obiectivele Organizaţiei Naţiunilor Unite şi sprijină eforturile acesteia, acţionând în strânsă cooperare cu ea. Uniunea cooperează, de asemenea, cu organizaţiile interparlamentare regionale şi cu organismele internaţionale, interguvernamentale sau non-guvernamentale, care au la bază aceleaşi idealuri. 

UIP este alcătuită din Grupurile naţionale care reprezintă Parlamentele ţărilor respective, fiecare Grup naţional fiind creat prin hotărârea unui Parlament constituit în conformitate cu legile statului suveran a cărui populaţie o reprezintă. În statele federale, numai Parlamentul federal poate forma un Grup naţional.

1. Orice Grup naţional are datoria de a informa propriul Parlament şi Guvern asupra rezoluţiilor adoptate de UIP şi de a stimula punerea lor în practică, ca şi de a informa Secretariatul Uniunii atât de des şi de complet pe cât posibil, în special prin rapoarte anuale, rapoarte care se referă la acţiunile întreprinse şi la rezultatele obţinute.

2. Organele Uniunii interparlamentare

Organele UIP sunt:

a. Conferinţa interparlamentară

b. Consiliul interparlamentar

c. Comitetul executiv

d. Secretariatul

a. Conferinţa interparlamentară

Principalul organ al UIP este Conferinţa interparlamentară, care se întruneşte de două ori pe an, primăvara şi toamna, reunind peste 600 de parlamentari. Scopul acestor reuniuni este de a analiza diverse probleme de interes internaţional şi de a face recomandări pentru acţiuni concrete.

Delegaţiile participante la aceste conferinţe sunt alcătuite, de obicei, din parlamentari reprezentând diferite partide din ţările respective.

Dreptul de vot diferă în funcţie de numărul de locuitori ai statului respectiv, iar în cadrul aceleiaşi delegaţii voturile pot fi divizate pentru a pune în evidenţă diversele opinii ale membrilor ei.

Rezoluţiile Conferinţelor au în vedere diferite probleme politice ale momentului, în special situaţii conflictuale, dar şi probleme de interes general şi particular, de exemplu problema testelor nucleare din domeniul militar, a corupţiei, a bioeticii, aspecte ale dezvoltării sociale, drept umanitar, dar şi probleme legate de dezvoltarea schimburilor comerciale.

De fiecare dată, Conferinţa este găzduită de câte o altă ţară, ceea ce oferă participanţilor posibilitatea de a se confrunta şi cunoaşte situaţii concrete naţionale variate. Conferinţa beneficiază de ajutorul a patru Comitete plenare de studiu, structurate pe:

1. probleme politice, de securitate internaţională şi dezarmare;

2. probleme parlamentare, juridice şi referitoare la drepturile omului;

3. probleme economice şi sociale;

4. probleme referitoare la educaţie, ştiinţă, cultură şi mediu.

Locul şi data fiecărei sesiuni sunt fixate de Consiliul interparlamentar.

În circumstanţe excepţionale, Consiliul interparlamentar poate decide asupra schimbării locului şi datei Conferinţei sau asupra neîntrunirii acesteia.

Lucrările Conferinţei sunt deschise de către Preşedintele Consiliului sau, în caz de absenţă a acestuia, de Vicepreşedintele Comitetului executiv. 

Dreptul de vot aparţine numai delegaţilor prezenţi personal. 

a. Consiliul interparlamentar 

Organismul politic cu putere de decizie al UIP este Consiliul interparlamentar.

Consiliul evidenţiază şi opiniile UIP privitoare la o întreagă serie de probleme, prin ratificarea unor hotărâri ale unor comitete subordonate.

Consiliul stabileşte programul anual şi bugetul, răspunde de admiterea sau suspendarea unor membri şi a unor membri asociaţi şi stabileşte lista observatorilor.

Consiliul este alcătuit din câte doi reprezentanţi, în general cu convingeri politice diferite, din fiecare stat membru.

Consiliul se întruneşte în mod normal în sesiune de două ori pe an. El este convocat de Preşedintele său în sesiune extraordinară atunci când acesta o consideră necesar sau când Comitetul executiv sau cel puţin un sfert dintre membrii Consiliului o solicită.

Atribuţiile membrilor Consiliului se exercită în perioada de la o Conferinţă la următoarea.

b. Comitetul executiv

Comitetul executiv este alcătuit dintr-un Preşedinte şi din 12 membri aparţinând diferitelor Grupuri naţionale , ca şi din Preşedinta Comitetului de coordonare a Reuniunii Femeilor-parlamentar.

Preşedintele Consiliului interparlamentar prezidează de drept Comitetul executiv. 

Pentru alegerea în Comitetul executiv se ţine cont de contribuţia adusă la lucrările Uniunii de către candidat şi de Grupul din care face parte, urmărindu-se în acelaşi timp asigurarea unei repartiţii geografice echitabile.

Durata mandatului membrilor Comitetului executiv - alţii decât Preşedintele - este de 4 ani.

Printre atribuţiile Comitetului executiv menţionăm: 

a. convocarea Consiliului;

b. fixarea datei şi locului şedinţelor Consiliului şi stabilirea ordinii de zi provizorii;

c. propunerea către Consiliu a programului şi bugetului anual al Uniunii;

d. controlarea gestiunii Secretariatului, ca şi a activităţii acestuia în executarea hotărârilor luate, fie de Conferinţă, fie de Consiliu;

e. desemnarea unui verificator de conturi (chestor) însărcinat cu analizarea conturilor Uniunii;

f. stabilirea Regulamentului Consiliului interparlamentar.

a. Secretariatul Uniunii

Secretariatul Uniunii este constituit din totalitatea funcţionarilor Organizaţiei, aflaţi sub conducerea Secretarului general al Consiliului.

Printre atribuţiile Secretariatului menţionăm:

a. sprijinirea şi stimularea activităţii Grupurilor naţionale, contribuind pe plan tehnic la armonizarea activităţii acestora;

b. trecerea la executarea hotărârilor Consiliului Conferinţei;

c. pregătirea unor propuneri de program şi de buget adresate Comitetului executiv.

1. Asociaţia Secretarilor generali ai Parlamentelor

Asociaţia Secretarilor generali ai Parlamentelor este un organism consultativ al Uniunii interparlamentare. Activităţile Asociaţiei şi cele ale organelor UIP competente în materie de studiu al instituţiilor parlamentare sunt complementare.

Asociaţia se conduce în manieră autonomă. Uniunea contribuie anual la bugetul acesteia.

2. Modificarea statutului

Orice propunere de amendament la statut trebuie să fie prezentată în scris, cel puţin cu 3 luni înainte de reunirea Conferinţei, prezentarea făcându-se Secretariatului Uniunii, care o comunică de urgenţă Grupurilor naţionale.

Totodată, UIP îşi desfăşoară activitatea şi prin reuniuni specializate în conferinţe la scară mondială sau regională organizate de UIP, dar şi prin simpozioane reunind parlamentari şi experţi cu scopul unui studiu aprofundat al unor probleme specifice de interes.

În ce priveşte finanţarea UIP, aceasta se face de către membrii săi, cu fonduri publice, bugetul actual fiind de circa 10 milioane de franci elveţieni.

Sediul Uniunii este la Geneva (Elveţia).

  

 

III. PRINCIPALELE DOMENII DE ACTIVITATE ŞI ACŢIUNI 

ALE UNIUNII INTERPARLAMENTARE

 

1. Democraţia şi drepturile omului

Apărarea şi promovarea democraţiei şi a drepturilor omului constituie esenţa acţiunilor UIP. Aceste teme figurează predominant în dezbaterile din cadrul conferinţelor UIP, dar şi a reuniunilor specializate, constituind esenţa multor activităţi ale UIP.

Promovarea principiilor democraţiei

UIP elaborează standarde internaţionale şi norme, aceasta fiind o trăsătură fundamentală a acţiunilor sale de promovare a democraţiei şi sistemelor pluraliste de guvernare reprezentativă. În acest sens, UIP a adoptat în 1997 Declaraţia Universală asupra Democraţiei, declaraţie care a urmat Declaraţiei asupra criteriilor pentru alegeri libere şi corecte (din 1994).

Întărirea instituţiilor democratice

"Democraţia se bazează pe dreptul fiecăruia de a participa la conducerea problemelor politice. Din acest motiv, este necesară existenţa unor instituţii reprezentative la toate nivelele şi, în particular, a unui Parlament în care toate segmentele societăţii să fie reprezentate şi care să aibă puterea necesară, cât şi mijloacele pentru a exprima voinţa poporului prin legiferare şi supravegherea acţiunii guvernamentale" (Declaraţia Universală privind Democraţia, par.11, UIP, 1997).

Pentru a-şi realiza obiectivele, UIP desfăşoară un program cuprinzător de acţiuni, dintre care pot fi menţionate:

1) strângerea de informaţii şi răspândirea acestora. UIP perfecţionează cunoaşterea relativă la parlamente prin strângerea în biblioteca sa specializată a informaţiilor privitoare la competenţe, structură, metode de lucru ale parlamentelor şi răspândirea acestor informaţii prin diferitele sale publicaţii;

2) constituirea unei baze de date bilingve (engleză/franceză) accesibilă prin site-ul web: http://www.ipu.org:.

· Parline (Parlamente on-line), care se referă la alegeri, rolul, structura şi funcţionarea parlamentelor şi la statutul membrilor acestora.

· Parlit, care se referă la literatura legată de funcţionarea parlamentelor naţionale şi la alegerile legislative.

3) elaborarea de studii specializate. 

UIP elaborează şi studii de natură analitică şi comparativă privitoare la procesul electoral şi la diferite aspecte ale vieţii parlamentare. Dintre studiile recente poate fi menţionat cel referitor la: “Coduri de conduită pentru alegeri (1998), iar alte două studii “Mandatul parlamentar” şi “Standarde în viaţa publică” sunt în curs de elaborare.

4) întâlniri şi ateliere de lucru. 

O componentă importantă a activităţilor UIP o reprezintă organizarea de conferinţe internaţionale şi seminarii specializate în vederea discutării structurii şi funcţionării parlamentelor. Sunt de menţionat un Forum Parlamentar organizat la sediul Naţiunilor Unite în iulie 1997, în cooperare cu Programul Naţiunilor Unite pentru Dezvoltare în contextul Conferinţei internaţionale asupra guvernării pentru o dezvoltare durabilă şi pentru echitate, o Conferinţă parlamentară africană asupra "Contribuţiei parlamentelor în ceea ce priveşte democraţia în Africa" (Harare, Zimbabwe, 1-2 aprilie 1998), organizată împreună cu Uniunea Parlamentelor Africane, două seminarii subregionale organizate la Lusaka (Zambia) în 1995 şi în Ouagadougou (Burkina Faso) în 1996, referitoare la "Funcţionarea unui parlament într-un sistem democratic multipartit”.

5) organizarea de seminarii naţionale pentru parlamentari şi personalul parlamentar.

6. asistenţa tehnică acordată parlamentelor naţionale, având finanţarea asigurată de agenţii naţionale şi internaţionale.

Promovarea parteneriatului între sexe

"Realizarea democraţiei presupune un parteneriat real între bărbaţi şi femei în conducerea problemelor societăţii în care îşi desfăşoară activitatea în egalitate şi complementaritate, beneficiind de o îmbogăţire mutuală din diferenţele lor" (Declaraţia Universală asupra Democraţiei, par.4, UIP, 1997).

Conceptul parteneriatului între sexe a servit drept linie directoare a activităţilor UIP în vederea îmbunătăţirii statutului femeilor, concentrându-se asupra participării femeilor la viaţa politică. 

Studiile elaborate în acest sens de UIP reliefează faptul că, deşi aproape toate femeile de pe glob pot acum vota şi sunt eligibile, ele rămân foarte slab reprezentate în organismele de conducere ale partidelor politice şi sunt slab reprezentate în majoritatea parlamentelor naţionale.

În anul 1994, UIP a publicat un Plan de Acţiune pentru corectarea prezentelor dezechilibre în ceea ce priveşte participarea bărbaţilor, respectiv a femeilor, în viaţa politică.

Totodată în anul 1997 UIP a organizat la New Delhi o Conferinţă internaţională cu tema "Spre un parteneriat între bărbaţi şi femei în politică".

UIP are şi un mecanism permanent pentru coordonare între femeile-parlamentar.

Pe linia aceloraşi preocupări, în 1997, UIP a stabilit un grup de parteneriat între sexe alcătuit din membri ai Uniunii - doi bărbaţi şi două femei - responsabili cu supravegherea intereselor şi concepţiilor celor două categorii ale populaţiei globului, cărora trebuie să li se dea egală considerare în toate activităţile organizaţiilor şi în deciziile acestora. 

 

2. Apărarea drepturilor omului

 

Implementarea instrumentelor pentru protecţia 

internaţională a drepturilor omului

În acest sens, UIP desfăşoară numeroase acţiuni pentru promovarea ratificării instrumentelor referitoare la drepturile omului la scară mondială şi implementarea lor efectivă la nivel naţional. În anul 1997 a fost adoptată o rezoluţie cu prilejul celei de-a 50-a aniversări a Declaraţiei Universale a Drepturilor Omului, rezoluţie care cuprinde o serie de măsuri menite să întărească promovarea şi protecţia la scară mondială a drepturilor omului.

UIP dezbate şi face recomandări pentru acţiuni legate de subiectul drepturilor omului în conferinţele sale, ca şi în întâlniri specializate. În anul 1993 a avut loc un Simpozion la Budapesta pe tema "Parlamentul: apărător al drepturilor omului". Acest simpozion a permis parlamentarilor şi experţilor în drepturile omului să identifice căile pe care parlamentele şi membrii acestora pot avea o acţiune mai eficace în asigurarea respectării drepturilor omului. Dezbateri recente ale UIP s-au concentrat pe:

· structuri naţionale pentru respectarea drepturilor omului, 1994;

· protecţia minorităţilor, 1996;

· respectarea şi protecţia drepturilor omului în general şi, în particular, în cazul femeilor şi al copiilor, 1996;

UIP abordează cu regularitate probleme specifice legate de protecţia drepturilor copiilor. În anul 1997, a adoptat în acest sens recomandări pentru o acţiune concertată în legătură cu munca copiilor, eliminarea exploatării comerciale sau a altor forme de exploatare a copiilor (exploatarea sexuală) şi protecţia copiilor în zonele de conflict. 

Pentru promovarea contactelor şi stimularea schimbului de informaţii între parlamentari, UIP a publicat un ghid mondial asupra organismelor parlamentare privitoare la drepturile omului.

 

Apărarea drepturilor omului în cazul parlamentarilor

 

Pentru ca parlamentele şi membrii lor să poată respecta drepturile omului în ţările lor, este esenţial ca parlamentarilor să li se respecte propriile drepturi. UIP a stabilit în anul 1976 un mecanism pentru înregistrarea sesizărilor privind cazurile individuale ale parlamentarilor ale căror drepturi au fost încălcate - Comitetul pentru Drepturile Omului în cazul Parlamentarilor. Cei cinci membri care alcătuiesc Comitetul examinează sesizările şi caută rezolvări satisfăcătoare pe calea dialogului şi a cooperării cu autorităţile din ţările implicate.

 

3. Stabilitatea şi securitatea internaţională

În calitate de organizaţie politică al cărei scop principal este menţinerea păcii, UIP acordă o atenţie particulară eliminării focarelor de tensiune prin intermediul negocierilor politice. UIP a promovat constant respectarea dreptului umanitar internaţional. În anul 1994 a fost creat Comitetul de promovare a respectării dreptului umanitar internaţional, comitet care activează în strânsă colaborare cu Comitetul de Cruce Roşie. Activitatea în sensul dezarmării a fost o preocupare constantă a UIP încă din anul 1976, când UIP a solicitat reglementări internaţionale privind comerţul cu arme convenţionale. În 1985 a avut loc un simpozion în Mexico City asupra Dezarmării în legătură cu Armele Convenţionale, iar în 1990 s-a organizat la Bonn o conferinţă privitoare la impactul schimbărilor rapide în relaţiile internaţionale asupra dezarmării şi securităţii.

Problemele dezarmării sunt prezente în mod regulat pe agenda Conferinţelor interparlamentare, urmărindu-se monitorizarea globală a transferului de arme (New Delhi, aprilie 1993), neproliferarea nucleară (Paris, martie 1994) şi interzicerea testării armelor nucleare (Bucureşti, octombrie 1995). Testarea armelor nucleare a intrat şi în programul de dezbateri al celei de-a 101-a Conferinţe UIP de la Bruxelles, din aprilie 1999.

UIP a promovat interzicerea totală a minelor antipersonal, supravegherea la scară internaţională fiind întreprinsă asupra tuturor parlamentelor pentru a testa poziţiile lor privitoare la acest subiect şi pentru ratificarea Convenţiei de la Ottawa în legătură cu interzicerea producerii, stocării, transferului şi utilizării minelor antipersonal în vederea asigurării distrugerii stocurilor existente şi cu scopul tratării victimelor minelor antipersonal.

Întâlnirile interparlamentare care au loc în diferite ţări conferă posibilitatea unor contacte bilaterale şi multilaterale, ca şi ocazia unor negocieri politice care se subsumează diplomaţiei parlamentare. Mai mult decât atât, Conferinţa interparlamentară şi anumite organe specializate ale Uniunii au luat poziţie cu privire la anumite situaţii specifice:

· Orientul Mijlociu. În anul 1987 a fost înfiinţat un Comitet cu privire la Orientul Mijlociu, în scopul promovării contactelor directe între delegaţiile arabă şi israeliană şi pentru încurajarea acţiunii parlamentare în sprijinul procesului de pace.

· Cipru. Un Comitet UIP a monitorizat situaţia din Cipru între anii 1991 şi 1998.

După ce au avut loc şapte Conferinţe interparlamentare asupra securităţii şi cooperării în Europa (CSCE, 1973 - 1991), UIP a realizat necesitatea unui proces similar în bazinul mediteranean. O primă Conferinţă interparlamentară privitoare la securitate şi cooperare în Mediterana (CSCM) a avut loc la Malaga (Spania) în 1992, iar o a doua Conferinţă CSCM la La Valetta, Malta, în 1995.

 

4. Dezvoltarea durabilă

Dezvoltarea durabilă este acea dezvoltare care vine în întâmpinarea nevoilor actuale fără a compromite posibilitatea generaţiilor viitoare să-şi îndeplinească propriile nevoi. Ea are în vedere nu numai corelaţia între considerentele legate de mediu şi creşterea economică, ci include şi alte probleme vitale, cum ar fi dezvoltarea umană, participarea în luarea deciziilor şi dreptatea, socială şi economică. Aceasta reprezintă şi abordarea UIP pentru dezvoltare durabilă, iar activităţile sale în acest domeniu sunt coordonate de către Comitetul pentru Dezvoltare Durabilă.

UIP a promovat o implementare parlamentară de ansamblu a Agendei 21 - planul de acţiune al Conferinţei Naţiunilor Unite asupra Mediului şi Dezvoltării (Rio de Janeiro, iunie 1992). Conferinţa UIP asupra Mediului şi Dezvoltării (Brasilia, noiembrie 1992) a adoptat Planul de Acţiune Brasilia care a recomandat acţiuni specifice pentru parlamente în vederea asigurării continuităţii în întărirea proceselor iniţiate de guverne.

Adunarea Generală a Naţiunilor Unite a recunoscut în Programul pentru implementarea în continuare a Agendei 21 că un proces transparent şi participativ trebuie să fie promovat, acest proces solicitând implicarea Adunărilor legislative naţionale, ca şi implicarea reprezentanţilor societăţii civile, a căror acţiune să vină în completarea eforturilor guvernelor pentru o dezvoltare durabilă.

UIP a jucat un rol hotărâtor în mobilizarea sprijinului parlamentar pentru pregătirea, desfăşurarea şi urmărirea aplicării hotărârilor forurilor Naţiunilor Unite, cum ar fi Conferinţa Internaţională asupra Populaţiei şi Dezvoltării (Cairo, 1994), Summit-ul mondial asupra Dezvoltării Sociale (Copenhaga, 1995) şi Summit-ul mondial privitor la alimentaţie (Roma, 1996). O a doua întâlnire tripartită privitoare la summit-ul mondial pentru Dezvoltare Socială a avut loc în martie 1999, la New York.

În anii din urmă, UIP a acordat o atenţie deosebită aspectelor sociale şi economice ale globalizării, incluzând ocuparea forţei de muncă, liberalizarea comerţului şi securitatea alimentară. O Conferinţă interparlamentară organizată de UIP şi UNESCO (Paris, iunie 1996) a identificat principalele provocări ale secolului viitor în domeniul educaţiei, culturii şi comunicării. Conferinţa a deschis drumul pentru Acordul în vederea cooperării - din 1997 - între UIP şi UNESCO, asigurând consultări şi activităţi comune pe bază anuală.

 

IV. RELAŢIILE UIP CU ORGANIZAŢII INTERNAŢIONALE

 

UIP îşi desfăşoară activitatea în strânsă cooperare cu Organizaţia Naţiunilor Unite şi cu diferitele sale agenţii. De la încheierea Acordului asupra cooperării din 1996, s-a manifestat o convergenţă crescândă şi o interacţiune constantă între cele două organizaţii, referitor la mai multe zone de interes în legătură cu problemele păcii şi securităţii, ale dezvoltării şi democraţiei. În acest sens, trebuie menţionate:

· înfiinţarea unui Birou de legătură al UIP cu Organizaţia Naţiunilor Unite;

· realizarea unor întâlniri ale UIP la sediul Naţiunilor Unite, întâlniri care reunesc membri ai parlamentelor şi oficiali de rang înalt ai ONU.

UIP şi-a adus o contribuţie importantă în organizarea recentelor conferinţe şi întâlniri la cel mai înalt nivel la scară mondială. 

Printre organizaţiile cu care UIP are legături menţionăm: Parlamentul Andin, Parlamentul Centro-American, Parlamentul Latino-American, Adunarea Parlamentară a Consiliului Europei şi Parlamentul European.

MEMBRII UNIUNII INTERPARLAMENTARE

  

	 

· Africa de Sud, Albania, Algeria, Andorra, Angola, Argentina, Armenia, Australia, Austria, Azerbaidjan;

· Bangladesh, Belarus, Belgia, Benin, Bolivia, Bosnia-Herţegovina, Botswana, Bulgaria, Burkina Faso, Burundi;

· Cambodgia, Camerun, Canada, I. Capului Verde, Cehia, Chile, China, Cipru, Columbia, Congo, Coreea, R.P.D.Coreea, Costa Rica, Croaţia, Cuba

· Danemarca, Djibouti

· Egipt, Elveţia, Emiratele Arabe Unite, Ecuador, Estonia, Etiopia

· Federaţia Rusă, Filipine, Finlanda, Franţa

· Gabon, Georgia, Germania, Ghana, Grecia, Guatemala, Guineea, Guineea-Bissau

· R.D.P. Laos, India, Indonezia, Iordania, Iran, Iraq, Irlanda, Islanda, Israel, Italia

· Jamahiria Arabă Libiană, Japonia

· Kazahstan, Kenya, Kirghizistan, Kuweit

· Letonia, Liban, Liechtenstein, Lituania, Liberia, Luxembourg

 
	 

· Macedonia, Malaezia, Malawi, Mali, Malta, Maroc, I.Marshall, Maurţius, Mauritania, Mexic, Monaco, Mongolia, Mozambic

· Namibia, Nepal, Nicaragua, Niger, Nigeria, Norvegia, Noua Zeelandă

· Panama, Papua-Noua Guinee, Paraguay, Peru, Polonia, Portugalia

· România, Regatul Unit al Marii Britanii şi al Irlandei de Nord, Ruanda

· San Marino, Samoa, Salvador, Sao Tome-et-Principe, Senegal, Singapore, Siria, Slovacia, Slovenia, Spania, Sri Lanka, Suedia, Statele Unite ale Americii, Surinam

· Tadjikistan, Thailanda, Togo, Tunisia, Turcia, Ţările de Jos

· Uganda, Ukraina, Ungaria, Uruguay, Uzbekistan

· Venezuela, Vietnam

· Yemen, Yugoslavia

· Zambia, Zimbabwe

PRINCIPALELE DOMENII DE ACTIVITATE 

ALE UNIUNII INTERPARLAMENTARE

REUNIUNI VIITOARE

 

- Comitetul ad-hoc al CSCM 

(La Valetta, Malta, 19-20 ian.2001);

- A 92-a Sesiune a Comitetului drepturilor omului în cazul parlamentarilor 

(Geneva, sediul UIP, 23-26 ian.2001);

- Reuniunea parlamentară privitoare la comerţul internaţional, organizată de UIP cu sprijinul OMC 

(Geneva, primul semestru din 2001);

- Reuniunea Comitetului de dezvoltare durabilă 

(Geneva, sediul UIP, martie 2001);

- A 105-a Conferinţă interparlamentară şi reuniuni conexe 

(Havana, Cuba, 29 mar.-7 apr.2001);

· Conferinţa interparlamentară 1-6 apr.;

· Consiliul interparlamentar (a 168-a sesiune), 2 şi 7 apr.;

· Comitetul executiv (a 233-a sesiune), 29-31 mar. şi 5 apr.;

· Reuniunea femeilor-parlamentar (a 5-a sesiune), 1 apr.;

· Comitetul de coordonare al femeilor-parlamentar, 1 şi 6 apr.;

· Grupul de parteneriat între bărbaţi şi femei, 30 şi 31 mar.;

· Comitetul de drept internaţional umanitar, 2 şi 5 apr.;

· Comitetul de coordonare al CSCM, 3 apr.;

· Reuniunea partidelor la procesul CSCM (a 18-a sesiune), 4 apr.;

· Comitetul drepturilor omului în cazul parlamentarilor (a 93-a sesiune), 1-6 apr.;

· Comitetul privitor la problemele legate de Orientul Mijlociu, 4 şi 5 apr.;

· Grupul de mediatori privind Ciprul, 3 şi 4 aprilie.

- Reuniunea parlamentară în vederea celei de-a 3-a Conferinţe a Naţiunilor Unite asupra ţărilor mai puţin dezvoltate 

(Bruxelles, Belgia, mai 2001);

- Sesiunea parlamentară în vederea celui de-al doilea Forum mondial, privitor la lupta împotriva corupţiei (Haga, Olanda, 28-31 mai 2001);

- A 94-a Sesiune a Comitetului drepturilor omului în cazul parlamentarilor (Geneva, sediul UIP, iunie-iulie 2001);

- Seminar adresat parlamentelor francofone din Africa privind "Parlamentul şi procesul bugetar, în special în perspectiva echităţii între bărbaţi şi femei", organizat în cadrul Programului UIP PNUD de sprijin pentru parlamente 

(Bamako, Mali, iulie 2001);

- Zi parlamentară în vederea Conferinţei mondiale a Naţiunilor Unite împotriva rasismului, discriminării rasiale, xenofobiei şi intoleranţei asociate 

(Africa de Sud, august/septembrie 2001);

- A 106-a Conferinţă interparlamentară 

(Ougadougou, Burkina, Faso, 9-15 septembrie 2001);

- A 107. Conferinţă interparlamentară 

(Marrakech, Maroc, aprilie/mai 2002);

- A 108-a Conferinţă interparlamentară 

(Havana-Cuba, Montevideo-Uruguay, septembrie/octombrie 2002).

 

 

 

 

 

 

 

 

 

 

 

 

 

 

 

 

 

 

 

 

 

B I B L I O G R A F I E

 

1. Andersen /Woyke - Handwörterbuch Internationale Organisationen, 2.Auflage, Ed. Leske+Budrich;

2. The Inter-Parliamentary Union - The work and its organizations; Inter-Parliamentary Bureau, Geneva, 1921;

3. UIP, 1996 - Information Officer Switzerland;

4. A 94-a Conferinţă a UIP, Bucureşti, 9-14 oct.1995;

5. Internet: http://www.ipu.org/strct-f/statutes.htm

